text: Brand på rådhus var en juleand
  08 december 2017 kl. 16.09
  Vaks nabo så ild og slog alarm, da han fredag eftermiddag troede, der var gået ild i Esbjerg Rådhus.
  Alarmen kom ind fredag eftermiddag via 112 til politistationen i Kirkegade i Esbjerg. Fra sin lejlighed meddelte en beboer, at der var flammer op ad væggen inde på Esbjerg Rådhus overfor.
  Kendere vil vide, at politistationen i Esbjerg også ligger over for Esbjerg Rådhus. På stationen sendte den vagthavende staks en patruljevogn afsted samtidigt med, at Sydvestjysk Brandvæsen blev alarmeret.
  Selv om det antageligt er hurtigere at gå end at køre fra politistationen til rådhuset, så var patruljen hurtigt fremme, og derfra kunne betjente meddele hjem, at alarmen kunne afblæses som en and af tiden. 
  Der var ganske vist flammer på væggen inde på rådhuset, men de stammede fra en projekter, der var sat op for den gode stemnings skyld. Lige nu er personaleforeningen på Esbjerg Rådhus nemlig i gang med årets julefrokost. Alarmen var en juleand.
  